In nomine sancte et individue Trinitatis. Res gestas memorie tradere, cartarumque testimonio confirmare, legum sancit auctoritas, magnaque mortalibus esse videtur utilitas. Unde ego Wilegmus, Nivernensium comes, notum facio, carteque hujus testimonio confirmo placitum fuisse in presentia mei, apud Lisigniacum, inter Atonem priorem Molismensis ecclesie, et Hugonem Grossum de Malliaco, et cognatos suos Rainaldum et Wilegmum, de terra Lissiaci, quam longo ante tempore monachis Molismensibus vendiderant, et tunc calumpniabantur; et de pastura Arsiaci, quam homines S. Marie Molismensis de Lissiaco usque tunc sese usuaria consuetudine habuisse asserebant. Tandem, Deo volente, et quibusdam probis et sapientibus viris mecum elaborantibus, per manum meam res hec ducta est ibidem ad finem et concordiam: concessit etenim prior et monachi qui cum eo erant, se sexaginta solidos Hugoni Grosso, et Rainardo et Wilegmo, termino constituto, daturos; et ipsi concesserunt et laudaverunt terram Lissiaci, quam prius vendiderant et tunc calumpniabantur, ecclesie Molismensi et monachis ejusdem ecclesie perpetua possessione habendam. Pasturam quoque Arsiaci quam homines de Lissiaco se tenuisse usuaria consuetudine asserebant, concesserunt et laudaverunt eis ad usum et consuetudinem aliarum villarum circumjacentium: videlicet, ut non pascant messes nec prata in ripa fluminis sita, eis temporibus quibus pascenda non sunt; nec nemora, dum pastio in eis erit, donec porci ingrediantur; hoc excepto quod non pascent fenum in nemoribus factum, jacens ad terram, si forte contigerit usque ad quindecim dies jacere; post quindecim vero dies non cavebunt; cumulatum vero fenum omni tempore cavebunt. Testes autem hujus rei sunt, ex parte mea, Siguinus de Turricula, Rainaldus Helie, Wilegmus de Talia, Biturensis, Ricardus de Moncellis, Hugo frater suus. Ex parte vero monachorum, Jonas Autissiodorensis canonicus, Hugo de Tilio, Josbertus Capellus, et Johannes filius suus, Hugo Ricardus, Ursus Veredarius, Giraudus de Signiliaco, Dodo de S. Mamertino; et homines S. Marie: Martinus major et Robertus frater ejus, Umbertus cognatus eorum, Wilegmus filius Umberti, Martinus filius Gauterii. Ex parte autem Hugonis Grossi et Rainaldi et Wilegmi, Jocelinus gener Hugonis, Siguinus Farsitus, Gaufridus de Gurgiaco, Damianus de Malliaco, Arnulfus miles Hugonis, Rainaldus major Hugonis de Arsiaco, Constantius major Rainaldi et Wilegmi. Laudaverunt etiam hoc idem postea, in presentia mei, apud Malliacum, uxor Hugonis Nazaria et filius eorum Gaufridus, et uxor Rainaldi Vindemoldis, et uxor Wilegmi Tecia. Et hujus rei testes sunt, ex parte mea, Siguinus de Castellione, Wilegmus de Talia; ex parte vero monachorum, Hugo de Tilio, Robertus de Fonteneto, Martinus major, Robertus frater suus, Umbertus cognatus eorum; ex parte vero illarum mariti sui, Hugo, Rainaldus, Wilegmus; item, Siguinus Farsitus, Ogerius serviens Hugonis. Hoc autem factum est anno ab Incarnatione Domini M. CXXXIII, Hugone Autissiodorensi presule, Ludovico Philippi filio rege, Wilegmo consule, Jona cancellario.